**Έκθεση της Κοινοβουλευτικής Επιτροπής Άμυνας για τους κανονισμούς «Οι περί Διαμνημονεύσεων του Στρατού της Δημοκρατίας (Τροποποιητικοί) Κανονισμοί του 2021»**

**Παρόντες:**

Μαρίνος Σιζόπουλος, πρόεδρος Ζαχαρίας Κουλίας

 Γιώργος Κάρουλλας Παύλος Μυλωνάς

 Χάρης Γεωργιάδης Χρίστος Χρίστου

 Κώστας Κώστα Αλέκος Τρυφωνίδης

 Βαλεντίνος Φακοντής

 Η Κοινοβουλευτική Επιτροπή Άμυνας μελέτησε τους πιο πάνω κανονισμούς σε συνεδρία της, η οποία πραγματοποιήθηκε στις 20 Οκτωβρίου 2022. Στη συνεδρία αυτή κλήθηκαν και παρευρέθηκαν ο Υπουργός Άμυνας, ο γενικός διευθυντής του Υπουργείου Άμυνας και ο Αρχηγός Εθνικής Φρουράς, συνοδευόμενοι από υπηρεσιακούς παράγοντες, καθώς και εκπρόσωπος της Νομικής Υπηρεσίας της Δημοκρατίας.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 76 του περί Στρατού της Δημοκρατίας Νόμου, είναι η τροποποίηση των περί Διαμνημονεύσεων του Στρατού της Δημοκρατίας Κανονισμών, ώστε να διαφοροποιηθούν οι προϋποθέσεις απονομής της διαμνημόνευσης Ευδόκιμης Διοίκησης, της διαμνημόνευσης Ηγεσίας Σχηματισμού - Διοίκησης Ναυτικού - Διοίκησης Αεροπορίας και της διαμνημόνευσης Πολυετούς Υπηρεσίας Αξιωματικών, για να συνάδουν με τις πρόνοιες των περί Στρατού της Δημοκρατίας (Διορισμοί, Ιεραρχία, Προαγωγές και Αφυπηρετήσεις Αξιωματικών) Κανονισμών, οι οποίοι αναθεωρήθηκαν πρόσφατα, καθώς και λόγω της αναδιοργάνωσης της Εθνικής Φρουράς.

 Ειδικότερα, σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, με τους προτεινόμενους κανονισμούς προβλέπονται τα ακόλουθα:

1. Τροποποίηση της ερμηνείας του όρου «ευδόκιμη διοίκηση», ώστε να συνάδει με το νέο σύστημα βαθμολόγησης των προσόντων των αξιωματικών, το οποίο καθιερώθηκε με τους πιο πάνω κανονισμούς.
2. Κατάργηση των δύο τάξεων διαμνημόνευσης της Ηγεσίας Σχηματισμού - Διοίκησης Ναυτικού - Διοίκησης Αεροπορίας, καθότι έχουν καταργηθεί οι μεραρχίες όπου υπηρετούσαν οι διοικητές στους οποίους απονεμόταν η πρώτη τάξη διαμνημόνευσης.
3. Τροποποίηση της διαμνημόνευσης Πολυετούς Υπηρεσίας Αξιωματικών, ώστε να συνάδει με τις πρόνοιες των πιο πάνω κανονισμών, καθότι τροποποιήθηκαν οι κατηγορίες των αξιωματικών για τους οποίους δεν απαιτείται η συμπλήρωση χρόνου διοίκησης.
4. Καθιέρωση της διαμνημόνευσης Υπαρχηγίας του Στρατού της Δημοκρατίας, η οποία θα απονέμεται στον Υπαρχηγό με την ανάληψη των καθηκόντων του και θα έχει τα ίδια χαρακτηριστικά με τη διαμνημόνευση που απονέμεται στον Αρχηγό, με τον οποίο φέρουν τον ίδιο βαθμό, ήτοι τον βαθμό του Αντιστρατήγου.
5. Καθιέρωση της διαμνημόνευσης της Υπηρεσίας στη Δημοκρατία, η οποία θα απονέμεται σε αξιωματικούς και υπαξιωματικούς που δεν είναι πολίτες της Δημοκρατίας και υπηρετούν στην Ελληνική Δύναμη Κύπρου (ΕΛΔΥΚ) για χρονικό διάστημα τουλάχιστον δώδεκα (12) μηνών. Η υπό αναφορά διαμνημόνευση απονέμεται και σήμερα στους εν λόγω αξιωματικούς και υπαξιωματικούς με τη συμπλήρωση υπηρεσίας τουλάχιστον δεκαοκτώ (18) μηνών, έπειτα από γνωμάτευση του Γενικού Εισαγγελέα της Δημοκρατίας για κατ’ αναλογίαν εφαρμογή των κανονισμών της Εθνικής Φρουράς που διέπουν τις διαμνημονεύσεις. Επισημαίνεται ότι η μείωση του χρονικού διαστήματος των δεκαοκτώ (18) μηνών, που ισχύει σήμερα, σε δώδεκα (12) κρίθηκε αναγκαία ύστερα από τη διαπίστωση ότι αποκλείονται από την απονομή της εν λόγω διαμνημόνευσης στελέχη των οποίων η υπηρεσία στην ΕΛΔΥΚ λήγει πριν από τη συμπλήρωση του ελάχιστου καθορισθέντος χρονικού διαστήματος των δεκαοκτώ (18) μηνών, είτε λόγω αφυπηρέτησης είτε λόγω άλλων υπηρεσιακών αναγκών.

 Σημειώνεται ότι ανάλογη τροποποίηση για μείωση του χρονικού ορίου υπηρεσίας για σκοπούς απονομής διαμνημόνευσης προωθείται παράλληλα προς έγκριση από τη Βουλή και περιλαμβάνεται σε κανονισμούς που διαλαμβάνουν πρόνοιες για τη διαμνημόνευση που απονέμεται στα στελέχη τα οποία δεν είναι πολίτες της Δημοκρατίας και υπηρετούν στην Εθνική Φρουρά.

 Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις των κανονισμών και ομόφωνα εισηγείται στη Βουλή την έγκρισή τους.

1η Νοεμβρίου 2022

Αρ. Φακ.: 23.03.058.014-2021

ΟΠ/ΠΧ,ΝΚ/ΓΧ

23.03.058.014-2021-ek